Avizat pentru legalitate, Secretar general UAT, Cons. Jur. Oana Mihai
ROMÂNIA JUDEŢUL BACĂU ORAŞUL BUHUŞI CONSILIUL LOCAL


PROIECT DE HOTĂRÂRE
[bookmark: _Hlk219450438]pentru aprobarea Regulamentului de Organizare și Funcționare a 
Bazei Sportive Buhuși


Consiliul Local Buhuşi, Judeţul Bacău, întrunit în ședința ordinară din data de_______; Având în vedere:
· raportul nr. 1496/16.01.2026 al dlui Păduraru Adrian – Șef Serviciu Cultură și Sport;
· referatul de aprobare nr. 1504/16.01.2026  al Primarului oraşului Buhuşi;
· art. 2 alin. (1) și alin. (2), art. 3 alin. (1) și alin. (2), precum și art. 78 din Legea nr. 69/2000, Legea educației fizice și sportului, cu modificările și completările ulterioare;
· procesul-verbal de recepție la terminarea lucrărilor nr. 57742/15.12.2025; 
· protocolul de predare-primire încheiat între Compania Naţională de Investiţii C.N.I.- S.A., prin Ministerul Dezvoltării, în calitate de predător, și UAT Orașul Buhuși, în calitate de primitor:  
· HG nr. 884/2001 pentru aprobarea Regulamentului de punere în aplicare a dispoziţiilor Legii educaţiei fizice şi sportului nr. 69/2000, cu modificările si completările ulterioare;
· Art. 15 alin. (2), art. 120, art. 121 alin. (1) și alin. (2) din Constituția României, republicată;
· Art. 7 alin. (2) din Codul Civil al României, aprobat prin Legea nr. 287/2009, republicat, cu modificările și completările ulterioare;
· Art. 2 alin. (2), art. 41-44 și art. 82 din Legea nr. 24 /2000 privind normele de tehnică legislativă pentru elaborarea actelor normative, republicată, cu modificările și completările ulterioare;
· Prevederile Legii nr. 52/2003 privind transparenţa decizională în administraţia publică, republicată, cu modificările și completările ulterioare;
· HG nr. 831/2022 pentru aprobarea Normelor metodologice de aplicare a Legii nr. 52/2003 privind transparenţa decizională în administraţia publică;
· Avizele comisiilor de specialitate ale Consiliului Local Buhuși;
· În temeiul prevederilor art. 75, art. 76, art. 84, art. 87 alin. (5), art. 108 lit. c) și d), art. 129 alin. (1), alin. (2) lit. c), d), alin. (6) lit. a), alin. (7) lit. f), art. 139 alin. (3), art. 140 alin. (1) și art.196 alin. (1) lit. a) din OUG nr. 57/2019 privind Codul administrativ, cu modificările și completările ulterioare,

SE PROPUNE:

Art.1. Se aprobă Regulamentul de Organizare și Funcționare a Bazei Sportive Buhuși situată în str. Stadionului, oraș Buhuși, județul Bacău, conform anexei – parte integrantă din prezentul proiect de hotărâre.
Art.2. Prezenta hotărâre poate fi contestată în termen de 30 de zile la instanţa de contencios administrativ competentă, în condițiile Legii nr.554/2004 – legea contenciosului administrativ, modificată și completată.
Art.3. Prezenta hotărâre va fi adusă la cunoştinţă publică în condiţiile legii şi va fi comunicată Primarului oraşului Buhuşi şi Instituţiei Prefectului – Judeţul Bacău în vederea exercitării controlului de legalitate.



INIŢIATOR, PRIMARUL ORAŞULUI BUHUŞI,
Ing. VASILE ZAHARIA


ANEXA LA HCL NR. ___ DIN _____

REGULAMENT DE ORGANIZARE ŞI FUNCŢIONARE A 
BAZEI SPORTIVE BUHUȘI

CUPRINS:
Capitolul I - Dispoziții generale;
Capitolul II - Reglementări și obligații privind accesul în incinta BAZEI SPORTIVE BUHUȘI;
Capitolul III - Programul de funcționare și tarifele de acces/utilizare;
Capitolul IV - Sancțiuni și contravenții;
Capitolul V - Dispoziții finale; 

CAPITOLUL I
DISPOZIȚII GENERALE
Art. 1. Denumire: BAZA SPORTIVĂ BUHUȘI, situată în orașul Buhuși, strada Stadionului, este alcătuită din:
· Stadion;
· Teren multifuncțional pentru handbal, baschet, volei, tenis, fotbal, fotbal tenis;
· Clădire pentru vestiare și sală evenimente cu 2 terase aferente;
· Cabina de poartă;
· Parcare;
· Alei pietonale;
· Spații verzi.
Art. 2. (1) Regulamentul de organizare și funcționare a BAZEI SPORTIVE BUHUȘI, denumit în continuare Regulament, cuprinde norme privind organizarea și funcționarea acestui obiectiv, administrat de Serviciul Cultură și Sport, din cadrul UAT Oraș Buhuși, denumit în continuare Administrator, în conformitate cu prevederile următoarelor acte legislative :
a. O.U.G. nr. 57/2019 privind Codul Administrativ, cu modificările și completările ulterioare;
b. Legea nr. 69/2000 privind Educația Fizică si Sportul, cu modificările și completările ulterioare;
c. Legea nr. 227/2015 privind Codul fiscal, cu modificările și completările ulterioare;
d. Legea nr. 333/2003 *** Republicată privind Paza Obiectivelor, Bunurilor, Valorilor și Protecția Persoanelor, cu modificările și completările ulterioare;
e. Legea nr. 4/2008 privind prevenirea și combaterea violenței cu ocazia competițiilor și a jocurilor sportive, cu modificările și completările ulterioare;
f. Regulamentul 679/27.04.2016, privind protecția datelor cu caracter personal.

(2) Definiții:
a) bază sportivă: bază special amenajată pentru practicarea unor ramuri de sport, respectiv totalitatea terenurilor, spațiilor, instalațiilor și construcțiilor special amenajate în vederea organizării și desfășurării de competiții sportive, jocuri sportive și alte activități de interes public;
b) proprietar: Consiliul Local Buhuși;
c) beneficiar: persoană fizică sau juridică căreia administratorul i-a acordat dreptul de acces și utilizare totală sau parțială, asupra unor terenuri, spații sau a altor facilități în cadrul BAZEI SPORTIVE BUHUȘI.
d) acces: modul prin care o persoană fizică sau juridică obține dreptul de intrare și utilizare a obiectivului;
e) pază și protecție: activități desfășurate prin forțe și mijloace specifice, în scopul de a asigura siguranța obiectivului, a bunurilor și valorilor împotriva oricăror acțiuni ilicite care lezează dreptul de proprietate sau existența materială a acestora;
f) stadion: teren special amenajat pentru desfășurarea competițiilor sportive, dotat cu tribune pentru spectatori și tabelă scor;
g) obiectiv: ansamblu de construcții și terenuri, care alcătuiesc BAZA SPORTIVĂ BUHUȘI;
h) teren de joc: spațiul destinat exclusiv jocului sportiv sau competiției sportive;
i) participant: persoana fizică care se află la manifestația sportivă în timpul desfășurării sale, respectiv cu o oră și jumătate înainte de începerea sau cu o oră și jumătate după terminarea manifestației sportive. Spectatorii (suporterii) sunt considerați participanți;
j) manifestație sportivă: concurs sau meci desfășurat în prezența participanților, organizat în sistem competițional sau în afara acestuia de către asociații sau federații sportive. Evenimentul sportiv se consideră manifestație sportivă;
k) durata manifestației sportive: de la  sosirea participanților la locul manifestației sportive, până când participanții părăsesc locul manifestației sportive;
l) activități cultural educative: activități orientate spre stimularea cunoaşterii, creativităţii, dezvoltarea şi exersarea deprinderilor practice, artistice, literare, muzicale, plastice, tehnice, precum şi spre menţinerea tonusului fizic şi psihic corespunzător.
Art. 3. Respectarea prezentului Regulament este obligatorie pentru orice persoană căreia i s-a acordat dreptul de acces și utilizare a BAZEI SPORTIVE BUHUȘI.
Art. 4. În incinta BAZEI SPORTIVE BUHUȘI, se vor desfășura activități sportive și activități de interes public, cu caracter cultural, sportiv, recreativ. Activitățile organizate și desfășurate, prin specificul acestora, nu vor afecta integritatea bazei sportive (suprafețe de joc, clădire, dotări).
Art. 5. Paza, protecția și supravegherea bazei sportive, vor fi asigurate cu personal propriu al UAT Orașul Buhuși și sistem de supraveghere cu camere video și alarmare;
Art. 6. Datele cu caracter personal sunt prelucrate în conformitate cu prevederile Regulamentului 679 / 27.04.2016, privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95 / 46 / CE.
Art. 7. Obiectivele care stau la baza funcționării BAZEI SPORTIVE BUHUȘI:
a) organizarea și desfășurarea unor acțiuni și competiții sportive de nivel local, județean, național și internațional, prioritate având secțiile ce aparțin de Club Sportiv Orășenesc Buhuși, conform planificărilor;
b) deservirea cetățenilor, a instituțiilor publice sau private, conform unui orar prestabilit și aprobat în prealabil de conducerea Serviciului Cultură și Sport din cadrul UAT Orașul Buuhuși, în perioadele rămase neacoperite de activitățile menționate la lit. a);
c) desfășurarea unor competiții sportive școlare și activități cultural - educative de interes local, județean, regional, național și internațional organizate de instituțiile de învățământ sau entități private;
d) organizarea de evenimente publice sau private în sala de evenimente și pe terasele aferente.

CAPITOLUL II
REGLEMENTĂRI ȘI OBLIGAȚII PRIVIND ACCESUL ÎN INCINTA BAZEI SPORTIVE BUHUȘI.
Art. 8. (1) Accesul în incinta BAZEI SPORTIVE BUHUȘI, are la bază orarul stabilit de către Serviciul Cultură și Sport. Orarul trebuie respectat de către toate persoanele care utilizează obiectivul, având caracter obligatoriu.
(2) Rezervările în vederea desfășurării unor evenimente publice sau private, vor fi făcute în urma unor cereri înaintate către Primarul orașului Buhuși. În urma aprobării acestor cereri, va fi încheiat un acord prin care se va permite accesul în baza sportivă în perioadele menționate și prin care solicitantul își asumă respectarea Regulamentului de Organizare și Funcționare al BAZEI SPORTIVE BUHUȘI.
(3) Accesul gratuit sau contra-cost în incinta obiectivului, pentru organizarea unor evenimente de interes public, se face în baza unor documente precum Hotărâri ale Consiliului Local, Dispoziție a Primarului, acorduri de asociere sau de colaborare, contracte de asociere sau protocoale de colaborare, prin care se vor stabili condițiile specifice privind organizarea acestor evenimente;
(4) Primarul orașului Buhuși poate aproba accesul gratuit în BAZA SPORTIVĂ BUHUȘI, pentru instituții publice, educative sau de ordine și siguranță publică (poliție, jandarmerie, pompieri etc) în baza unei programări prealabile, conform solicitării scrise a acestora;
(5) Se vor putea încheia acorduri de parteneriat cu acces gratuit, între UAT Orașul Buhuși și asociații sportive, cluburi sportive sau cu diverse Federații Sportive de specialitate în vederea desfășurării unor activități sportive; 
(6) Accesul în obiectiv poate fi permis în baza unui bon fiscal / chitanță privind achitarea tarifului de utilizare;
(7) La desfășurarea jocurilor sportive sau a antrenamentelor, vor avea acces pe terenul de joc, doar participanții la activitatea sportivă (jucători, rezerve, arbitri, antrenori, personal medical, personalul necesar organizării și desfășurării activității sportive). Spectatorii vor urmări desfășurarea competiției din afara terenului de joc, în tribună sau alte zone special amenajate;
(8) Accesul la baza sportivă va fi gratuit pentru activități organizate de unitățile de învățământ de pe raza orașului Buhuși și de grupele de juniori ale asociațiilor sau cluburi sportive înregistrate în Registrul Sportiv, cu sediul în orașul Buhuși, pentru antrenamente și meciuri. În cazul organizării unor turnee sau activități ce depășesc 3 ore, li se va percepe, pentru întreaga perioadă, un tarif redus cu 75% față de cel aprobat prin Hotărârea Consiliului Local Buhuși anuală ce stabilește impozitele, taxele locale, amenzile și a altor taxe locale care constituie surse de venit ale bugetului local.
(9) Participanții sunt de acord că, în timpul manifestației sportive se pot face înregistrări foto, video și audio iar acestea pot fi folosite sau publicate de către UAT Orașul Buhuși, partenerii contractuali sau fotografii acreditați.
Art. 9. (1) Beneficiarii serviciilor oferite au următoarele obligații:
a) să respecte prevederile legale în vigoare, normele de conduită, etica socială și prevederile prezentului regulament;
b) să respecte întocmai orarul de funcționare al obiectivului;
c) să folosească obiectivul în conformitate cu destinația lui;
d) să nu perturbe activitățile celorlalți utilizatori;
e) să nu pătrundă în obiectiv fără aprobare;
f)  să păstreze curățenia și ordinea în spațiile utilizate;
g)  să nu consume băuturi alcoolice sau substanțe narcotice;
h) să afișeze pancarte sau drapele pe garduri, balustrade, scări, doar cu aprobarea administratorului, organizatorului competiției sau a manifestației;
i) să predea spațiile în care și-au desfășurat activitatea, cu toate accesoriile și materialele aferente, în bună stare de funcționare așa cum le-au primit;
j) să suporte prejudiciile survenite în urma exploatării necorespunzătoare a spațiilor, accesoriilor sau materialelor folosite;
(2) Se interzice:
a) accesul în obiectiv al persoanelor în stare de ebrietate, sub influența băuturilor alcoolice, a substanțelor halucinogene, cu produse ori substanțe periculoase, cu material explozibil, arme albe, arme letale sau neletale. Excepție pentru portul de arme letale sau neletale vor face angajații instituțiilor aflați în exercițiul funcțiunii, persoanele autorizate în acest sens sau alte categorii de persoane dotate legal pentru portul sau utilizarea acestora, conform reglementărilor legale în vigoare ;
b) accesul în incinta obiectivului cu orice obiecte interzise de regulamentele federațiilor sportive, de legislația privind combaterea violenței în sport sau care pot duce la degradarea sau compromiterea acestuia;
c) accesul pe terenurile sportive cu autovehicule, inclusiv de tip ATV sau moped, cu excepția personalului desemnat de către administrator care va avea acces cu autovehicule în incinta BAZEI SPORTIVE BUHUȘI, fără obturarea sau blocarea căilor de acces doar în scopul întreținerii, reparațiilor sau mentenanței obiectivului și în afara programelor sportive în desfășurare. Autovehiculele aparținând instituțiilor publice, respectiv ambulanța, poliția sau pompierii, menite să asigure siguranța pentru buna desfășurare a activităților sportive, vor avea acces în incinta BAZEI SPORTIVE BUHUȘI pe bază de invitație sau pe baza unor convenții de comun acord încheiate cu administratorul;
d) folosirea unui limbaj obscen, necuviincios, gesturi indecente, violente, cât și comportamentul menit să prejudicieze valorile sociale;
e) manifestarea unui comportament care poate fi apreciat ca fiind rasist, instigator la ură, ideologic, religios sau politic, care poate stârni sentimente de indignare, și afișarea de înscrisuri sau însemne cu asemenea conținut;
f) aruncarea cu obiecte în teren, în zonele interzise spectatorilor, sau în persoane;
g) utilizarea de mijloace pirotehnice sau producerea focului de către spectatori, utilizarea de lasere sau alte mijloace de semnalizare luminoasă asemănătoare;
h) blocarea căilor de evacuare sau împiedicarea circulației autovehiculelor și a pietonilor;
i) cățărarea pe garduri și pe clădirile bazei sportive;
Art. 10. (1) Beneficiarii își asumă riscurile oricăror lovituri sau traumatisme ce pot surveni în timpul utilizării obiectivului ca urmare a folosirii necorespunzătoare a suprafeței de joc și a elementelor din dotarea obiectivului, atât ale celor suferite de ei cât și pentru cele cauzate terțelor persoane în timpul desfășurării activităților sportive sau de interes public. UAT Orașul Buhuși nu va fi răspunzător pentru nici un incident, accident, traumatism, altercație, vătămare corporală, responsabilitatea aparținând exclusiv utilizatorilor obiectivului;
(2) UAT Orașul Buhuși, în calitate de proprietar al BAZEI SPORTIVE BUHUȘI, nu este răspunzător pentru pierderea sau deteriorarea lucrurilor personale ori pentru obiectele de preț ale beneficiarilor obiectivului;
(3) Beneficiarii obiectivelor BAZEI SPORTIVE BUHUȘI răspund personal pentru orice faptă de încălcare a normelor de conviețuire, a ordinii și liniștii publice în incinta și imediata vecinătate a obiectivului.
(4) Accesul pe terenurile de joc, poate fi efectuat doar cu încălțăminte specifică, adecvată și diferită de încălțămintea de stradă;
(5) Utilizatorii minori vor fi însoțiți în incinta bazei sportive de un adult, care va răspunde de buna desfășurare a activității, de integritatea persoanelor și a bunurilor folosite;
(6) Elevii sau sportivii care folosesc obiectivul în mod organizat, au acces numai în prezența profesorului sau antrenorului, acesta răspunzând în totalitate de integritatea elevilor sau sportivilor, cât și de integritatea bunurilor folosite din dotarea BAZEI SPORTIVE BUHUȘI;
(7) Însoțitorii adulți (profesori, antrenori, tutori, etc.) au obligația de a remedia orice pagubă produsă pe timpul activității desfășurate și supravegheate;
Art. 11. Verificarea și respectarea condițiilor de acces în incinta bazei sportive, precum și obligativitatea solicitării documentelor doveditoare, revine personalului desemnat de către UAT Orașul Buhuși sau de către organizatorul activității ce se află în desfășurare iar beneficiarii au obligația de a prezenta documentele solicitate.
Art. 12. Beneficiarii vor părăsi imediat incinta obiectivului, în următoarele cazuri:
a)  nerespectarea Regulamentului de Organizare și Funcționare al BAZEI SPORTIVE BUHUȘI;
b) folosirea unui limbaj obscen, necuviincios, gesturi indecente, violente, cât și  atunci când au un comportament care să prejudicieze valorile sociale și morale;
c)  tulburarea liniștii publice în timpul folosirii obiectivului, în orele de liniște prevăzute de lege;
d) nerespectarea în mod repetat a observațiilor făcute de administrator, cu privire la nerespectarea Regulamentului de Organizare și Funcționare a BAZEI SPORTIVE BUHUȘI;
e) săvârșirea oricăror contravenții, infracțiuni sau fapte incompatibile unei conduite sportive sau de oricare altă natură;
f) nerespectarea orarului de funcționare a	obiectivului sau a orarului pentru care s-a	achitat tariful de utilizare; neprezentarea documentelor de acces, la cererea administratorului sau delegatului acestuia;

CAPITOLUL III
PROGRAMUL DE FUNCȚIONARE ȘI TARIFELE DE ACCES/UTILIZARE
Art. 13. (1) Activitățile organizate de Clubul Sportiv Orășenesc Buhuși în cadrul BAZEI SPORTIVE BUHUȘI vor avea prioritate.
(2) Alte activități solicitate de federațiile sportive naționale de specialitate, instituțiile de învățământ din orașul Buhuși, asociații sau cluburi sportive înregistrate în Registrul Sportiv, cu sediul în orașul Buhuși, vor avea prioritate față de solicitările ocazionale privind sportul de masă și față de activități de altă natură, în ordinea solicitării.
(3) Programul de funcționare pentru BAZEI SPORTIVE BUHUȘI este de luni până duminică între orele 7:30 – 23:00. Programul de funcționare are caracter obligatoriu și trebuie respectat de către persoanele care utilizează obiectivul BAZEI SPORTIVE BUHUȘI.
(4) Orarul activităților desfășurate poate suferi modificări ocazionale, în baza unei cereri scrise, formulată de către organizator/solicitant și aprobată de către Șeful Serviciului Cultură și Sport.
(5) Orice modificări ale programului de funcționare vor fi aduse la cunoștința beneficiarilor. Din momentul comunicării, modificările se consideră însușite de către beneficiari. Întreruperea accesului pe perioade mai lungi va fi notificată și comunicată în timp util.
(6) Reprogramarea unor activități se poate realiza de comun acord, atât la inițiativa solicitantului, cât și a UAT Orașul Buhuși, cu condiția să nu afecteze alte acțiuni programate în prealabil.
Art. 14. Intervalul minim de folosire, pentru care se percepe tarif de utilizare, este stabilit în ședințe de 60 de minute și este divizibil la jumătate (30 de minute) după primele 60 de minute.
Art. 15. Tarifele pentru utilizarea obiectivului BAZA SPORTIVĂ BUHUȘI sunt cele prevăzute în Hotărârea Consiliului Local Buhuși anuală ce stabilește impozitele, taxele locale, amenzile și a altor taxe locale care constituie surse de venit ale bugetului local.

CAPITOLUL IV
SANCȚIUNI ȘI CONTRAVENȚII
Art. 16. (1) Nerespectarea reglementărilor și obligațiilor cuprinse în CAPITOLUL II art. 8 alin. (1), (7) și (9), art. 9 alin. (1) și (2) și art. 12 din prezentul Regulament, constituie contravenție și se sancționează cu amenda de la 200 la 2.000 lei și cu măsura complementară de anulare a legitimațiilor sau a abonamentelor, ori interzicerea accesului în obiectiv pe o perioadă de până la 2 ani.
(2) Constatarea contravențiilor prevăzute la alin. (1) și aplicarea sancțiunilor se face de către Poliția Locală a orașului Buhuși.
(3) Prevederile alin. (1) se completează cu prevederile Ordonanței de Guvern nr. 2 din 2001 privind regimul juridic al contravențiilor, cu modificările și completările ulterioare.
Art. 17. (1) Pentru faptele săvârșite, persoana fizică sau juridică beneficiară a BAZEI SPORTIVE BUHUȘI este obligată să comunice datele de identificare ale persoanei sau persoanelor care au săvârșit aceste fapte, în caz contrar este direct răspunzătoare.
(2) La producerea unor pagube sau exploatarea defectuoasă a bunurilor din dotare, persoanele fizice, persoanele juridice, agenții economici sau persoanele stabilite ca fiind vinovate, vor suporta integral paguba produsă.
(3) Refuzul de a suporta pagubele produse prin utilizarea defectuoasă, producerea de pagube prin distrugerea dotărilor, echipamentelor, spațiilor sau oricăror alte bunuri puse la dispoziție de către UAT Orașul Buhuși, atrage după sine răspunderea materială sau penală, prevăzută de reglementările și legislația în vigoare.

CAPITOLUL V
DISPOZIȚII FINALE
Art. 18. Tarifele de utilizare pot fi revizuite sau modificate numai prin Hotărăre a Consiliului Local al orașului Buhuși.
Art. 19. Informațiile suplimentare, reclamațiile sau solicitările, vor fi adresate în scris, la sediul UAT Orașul Buhuși sau pe adresa de e-mail: secretariat@primariabuhusi.ro.
Art. 20. Modificările prezentului Regulament se pot face ori de câte ori este necesar, în conformitate cu prevederile legale în materie.
Art. 21. Prevederile prezentului Regulament se modifică sau se completează cu orice alte dispoziții legale care privesc activitatea de organizare și funcționare a BAZEI SPORTIVE BUHUȘI.

INIŢIATOR,
                               PRIMARUL ORAŞULUI BUHUŞI,
Ing. VASILE ZAHARIA



ȘEF SERVICIU CULTURĂ ȘI SPORT,
ADRIAN PĂDURARU


PRIMĂRIA ORAȘULUI BUHUȘI
Nr. 1496/16.01.2026
							                                     APROBAT
								                          PRIMAR,
									   VASILE ZAHARIA


RAPORT DE SPECIALITATE
[bookmark: _Hlk95728629]privind aprobarea
 REGULAMENTULUI DE ORGANIZARE ŞI FUNCŢIONARE AL 
BAZEI SPORTIVE BUHUȘI

	Regulamentul de Organizare și Funcționare al Bazei Sportive Buhuși reprezintă cadrul juridic și administrativ necesar pentru gestionarea eficientă, sigură și legală a acestui obiectiv de interes public. Prin aprobarea sa, se stabilesc în mod clar regulile privind accesul, utilizarea, programul de funcționare, drepturile și obligațiile beneficiarilor, precum și măsurile de ordine, siguranță și protecție a bunurilor și persoanelor. Regulamentul asigură desfășurarea activităților sportive, culturale și recreative în condiții optime, prevenind degradarea infrastructurii și apariția unor situații conflictuale sau abuzive.

Adoptarea acestui regulament este esențială pentru protejarea patrimoniului public al orașului Buhuși, pentru menținerea unui climat de ordine și disciplină și pentru utilizarea corectă și echitabilă a bazei sportive de către toți cetățenii, instituțiile și organizațiile interesate. 

Prin aprobarea regulamentului, autoritatea publică locală asigură conformitatea cu legislația în vigoare, transparența în administrare și continuitatea activităților sportive și educative, sprijinind astfel dezvoltarea sportului de masă și de performanță, precum și creșterea calității vieții comunității locale.



Șef Serviciu Cultură și Sport,
Adrian PĂDURARU

PRIMARUL ORAŞULUI BUHUŞI Nr. 1504 din 16.01.2026



REFERAT DE APROBARE
[bookmark: _GoBack]a proiectului de hotărâre pentru aprobarea Regulamentului de Organizare și Funcționare a 
Bazei Sportive Buhuși


Prezentul proiect de hotărâre reglementează cadrul general pentru organizarea și funcționarea Bazei Sportive Buhuși și reprezintă cadrul juridic și administrativ necesar pentru gestionarea eficientă, sigură și legală a acestui obiectiv de interes public. 
Prin aprobarea sa, se stabilesc în mod clar regulile privind accesul, utilizarea, programul de funcționare, drepturile și obligațiile beneficiarilor, precum și măsurile de ordine, siguranță și protecție a bunurilor și persoanelor. 
Regulamentul asigură desfășurarea activităților sportive, culturale și recreative în condiții optime, prevenind degradarea infrastructurii și apariția unor situații conflictuale sau abuzive.
 Având în vedere raportul nr. 1496/16.01.2026 al dlui Păduraru Adrian – Șef Serviciul Cultură și Sport, în conformitate cu prevederile art.136 alin. (1) din Ordonanța de Urgență nr. 57/2019 privind Codul administrativ, supun spre aprobare proiectul de hotărâre mai sus prezentat.



PRIMARUL ORAȘULUI BUHUȘI, Ing. VASILE ZAHARIA
